Zondo: Soeklig op Eskom | Netwerk24
Deur Bonolo Selebano 21 Februarie 2019 05:25
Die soeklig val Donderdag skerp op Eskom wanneer die regspan van die staatskapingkommissie dokumente met betrekking tot die kragverskaffer op rekord plaas.
Hoofregter Raymond Zondo
Adv. Vincent Maleka SC het Woensdag aan die kommissievoorsitter, adj.hoofregter Raymond Zondo, gesê dat die bewysstukke wat voor hom geplaas gaan word, Eskom se verhouding met The New Age-koerant sal verduidelik.
Maleka het verwys na die Sizwe Ntsaluba Gobodo-ondersoek na ’n kontrak van drie jaar wat aan The New Age toegeken is in 2014 om te probeer vasstel of die korrekte verskaffingsketting-bestuursprosesse gevolg is.
Dit blyk dat Eskom se kontrak met The New Age te doen het met ’n borgskap en nié belegging soos vroeër op gesinspeel is nie.
Daar word beweer dat ’n voormalige tussentydse uitvoerende hoof van Eskom, Collin Matjila, ’n kernrol gespeel het om die ooreenkoms van R43 miljoen met die koerant te beklink om sakeontbytgeleenthede te borg.
Die kommissie se regspan het gesê hulle sal verskeie verslae aanbied, onder meer ’n inligtingsverslag van die portefeuljekomitee oor opbenbare ondernemings oor staatskaping by Eskom, asook ’n verslag van die Organisasie teen Belastingmisbruik (Outa).
Maleka het dit egter duidelik gemaak dat die verslag van Outa nie ’n ondersoek is nie, maar ’n meningstuk.
Die Denton-verslag, waarin die stand van sake by Eskom ondersoek is, sal ook aangebied word.
Die Eskomraad van 2015 het die regsfirma Denton aangestel om ’n feitesending te onderneem om vas te stel wat die uitdagings by Eskom is, veral rondom beurtkrag.
Meer oor: Zondo-Kommissie | Eskom